Sirijska vlada prihvatila je ruski prijedlog i pristala predati kontrolu nad kemijskim oružjem međunarodnoj zajednici, kazao je danas u izjavi za medije sirijski ministar vanjskih poslova Walid Muallem, prenose ruske novinske agencije i AP.

- Jučer smo održali rundu veoma uspješnih pregovora s ruskim ministrom vanjskih poslova Sergejem Lavrovim oko inicijative vezane uz kemijsko oružje. Već navečer smo tu inicijativu prihvatili - kazao je Muallem.

On je dodao da je Sirija pristala jer će to "ukloniti povod za američku agresiju".

Podsjetimo, američki predsjednik Barack Obama rekao je da bi mogao odustati od planova za napad na Siriju ako režim Bašara al-Asada pristane staviti svoj arsenal kemijskog oružja pod međunarodnu kontrolu. Ipak, Obama je rekao da sumnja da će se to dogoditi.

Moskva je naime zatražila od Sirije da svoj kemijski arsenal stavi pod međunarodnu kontrolu i da dopusti da se uništi kako bi se izbjegli američki udari. Obama je rekao da bi taj prijedlog mogao donijeti preokret.

Samu ideju je, čini se, slučajno iznio američki državni tajnik John Kerry, koji je u ponedjeljak u Londonu, na pitanje na press konferenciji može li Asad učiniti nešto da izbjegne vojnu intervenciju, rekao da bi mogao u roku tjedan dana predati svoje kemijsko oružje.

Iako se Kerry navodno samo slikovito izrazio, ruski šef diplomacije Sergej Lavrov tu je ideju prenio sirijskom ministru vanjskih poslova Validu Mualemu, koji se "ne samo složio da skladišta kemijskog oružja stavi pod međunarodnu kontrolu, nego i da se kasnije unište", rekao je Lavrov.

- Kada Rusi i Sirijci naprave korake prema uništenju tog kemijskog oružja to je zasigurno pozitivan razvoj događaja. Ali ne želimo da to bude samo taktika odugovlačenja kako bi se odgodio pritisak koji imamo upravo sada – rekao je Obama za CNN.

U brojnim intervjuima koje je dao u ponedjeljak Obama je i dalje tvrdio da Asada treba kazniti vojnim udarom zbog upotrebe kemijskog oružja i kako bi ga se odvratilo od pokušaja da takvo oružje koristi ponovno.

- Želim osigurati da se protivljenje korištenju kemijskog oružja održi kao norma. To je u našem nacionalnom interesu. Ako to možemo učiniti bez vojnog udara, to je u golemoj mjeri moja preferencija - rekao je Obama.

Na pitanje ABC-a bi li planovi za napad bili suspendirani ako bi Asad predao kontrolu nad svojim kemijskim arsenalom, Obama je rekao: - Apsolutno. U stvari, to se i dogodilo.